  Майя Бывальцева Удмуртиысь куасэн бызьылӥсь Дмитрий Япаров дуннелэн кубокезлэн 11-тӥ люкетаз классика амалэн 30 иськемъем масс-стартын13-тӥ инты басьтӥз. Ӵошатсконъёс Швециын Фалунын ортчизы. Со сярысь ивортэ Россиысь Куасэн бызьылонъя федерацилэн нимлыко . Вожвылъяськонын вормиз Норвегиысь Эмиль Иверсен, со 30 иськемез 1 час 15 минут 47,7 секундскын ортчиз. Япаров солэсь 59,2 секундлы кылиз. Россиысь мукетъёсыз спортсменъёс таӵе интыосын: Александр Бессмертных — 8-тӥ, Андрей Ларьков — 11-тӥ, Сергей Устюгов — 12-тӥ, Сергей Турышев — 21-тӥ, Станислав Волженцев — 22-тӥ. Швециын эрико амалэн спринтын нимаз ӵошатсконъёс но ортчизы. Удмуртиысь спортсмен отчы ӧз пыриськы. Дуннелэн кубокезлэн азьвылаз люкетаз эрико амалэн 15 иськемъем нимаз бызёнын Дмитрий Япаров 52-тӥ луиз. Нош эстафетаын Россилэн кыкетӥ сборноеныз 13-тӥ инты басьтӥз (нырысетӥез команда сизьыметӥ вал). Дуннелэн кубокезлэн вуоноез люкетэз Кореяысь Пхёнчханын 3–5 тулыспалэ ортчоз. Кин пыриськоз отчы Россилэн сборнойысьтыз, али тодмо ӧвӧл на. 23-тӥ тулыспалысен 5-тӥ южтолэзёзь Финляндиысь Лахтиын дуннелэн чемпионатэз ортчоз. Тегъёс: Спорт ДмитрийЯпаров Удмуртия Россия куасэнбызьылон  